《送同社陈髯僧吴顽陀归里》
清代·苏镜潭

送君东海上，泪溢东海水。此际最销魂，黯然别而已。

古人重风义，投桃而报李。落落两晨星，况同为客里。

虬髯湖海士，少小耽经史。六体探其微，运笔奔雷使。

琴操致翩翩，净皈参寥子。江关足萧瑟，君胡至于此。

觥觥吴元礼，门第纡金紫。特科辟公车，岭峤初筮仕。

足迹历九州，高文肆雄诡。一朝朝市改，结束去乡里。

同泛海上槎，同醉海上酏。同辔安平游，同棹木兰舣。

吊古登金城，夺诗摩坚垒。吟社托寄鸿，下惭雕虫技。

有时杂诙谑，雄辩挺而起。赌酒唱旗亭，徵歌画声伎。

穷冬朔风严，年光疾如驶。轻舟天际来，风涛震人耳。

烽火遍闽中，君去复何倚。长夜役梦魂，思君从此始。

作者简介：苏镜潭（1883？～1939），字菱槎，福建晋江人。宿儒黄鹤门人，翰林苏廷玉之后。光绪廿八年（1902）举人（一说光绪十七年举人）。曾署晋江令三载，参与创办泉州国学书院，纂修《南安县志》。泉州温陵韬社成员。书斋署名「迟香楼」，为韬社聚会场所之一。大正十二年（1923）旅台期间，与林小眉酬唱，日课十诗，凡十日而各得百咏，颜曰《东宁百咏》。苏林二子才力相埒，百咏内容多咏台湾历史风俗。其诗除《东宁百咏》发行单行本外，多刊载于台湾报纸杂志。